BRATISLAVA 10. septembra (SITA) - Minister hospodárstva Pavol Rusko nevylučuje opätovnú diskusiu o odstavení Atómových elektrární Bohunice (EBO). Podľa neho bolo uzatvorenie EBO politickým aktom, ktorý treba akceptovať. "Neznamená to ale, že nebudeme chcieť diskutovať na túto tému, aj keď si uvedomujeme nízku reálnosť takejto dohody," povedal Rusko.
Ako ďalej uviedol Rusko, túto otázku bude spoločne konzultovať až s novým partnerom v Slovenských elektrárňach. "V konzultačnej rovine budeme možno o odstavení EBO hovoriť aj na pôde Európskej komisie," dodal Rusko. Podľa neho by však muselo byť najprv jasné, že o odstavení EBO je ochota aspoň diskutovať. Chceme však dodržať všetky zmluvy, ktoré sa EBO týkajú, uzavrel Rusko.